b'\n_START_ARTICLE_\nNationalsozialistisches Kraftfahrkorps\n_START_PARAGRAPH_\nNationalsozialistisches Kraftfahrkorps (suomeksi osapuilleen Kansallissosialistiset moottoroidut joukot), joka yleisesti tunnettiin lyhenteell\xc3\xa4 NSKK, oli Saksan kansallissosialistisen ty\xc3\xb6v\xc3\xa4enpuolueen puolisotilaallinen alaj\xc3\xa4rjest\xc3\xb6. J\xc3\xa4rjest\xc3\xb6 toimi vuodesta 1931 vuoteen 1945. J\xc3\xa4rjest\xc3\xb6n edelt\xc3\xa4j\xc3\xa4 oli Nationalsozialistisches Automobilkorps, joka perustettiin vuonna 1930. NSKK:ta johti Adolf H\xc3\xbchnlein vuodesta 1934 aina kuolemaansa 1942. H\xc3\xa4nen j\xc3\xa4lkeens\xc3\xa4 j\xc3\xa4rjest\xc3\xb6n johtoon nousi Erwin Krauss. Muodollisesti Adolf Hitler oli j\xc3\xa4rjest\xc3\xb6n korkein johtaja, NSKK toimi suoraan h\xc3\xa4nen alaisuudessaan. _NEWLINE_NSKK muodostoi alun perin SA:n yhteydess\xc3\xa4 toimineista moottoroiduista yksik\xc3\xb6ist\xc3\xa4, ja se toimi aluksi organisatorisesti SA:n osana. Vuonna 1934 se irrotettiin SA:n alaisuudesta ja siit\xc3\xa4 muodostettiin itsen\xc3\xa4inen, suoraan Hitlerin alaisuudessa toiminut puolueen j\xc3\xa4rjest\xc3\xb6. T\xc3\xa4m\xc3\xa4 toimenpide saattoi hyvinkin est\xc3\xa4\xc3\xa4 NSKK:n alasajon, koska viel\xc3\xa4 samana vuonna SA joutui laajamittaisen puhdistuksen, niin kutsutun pitkien puukkojen y\xc3\xb6n kohteeksi. T\xc3\xa4ll\xc3\xb6in SA my\xc3\xb6s menetti entisen vaikutusvaltaisen asemansa. _NEWLINE_NSKK:n p\xc3\xa4\xc3\xa4asiallinen tarkoitus oli harjaannuttaa j\xc3\xa4senist\xc3\xb6\xc3\xa4\xc3\xa4n moottoroitujen ajoneuvojen k\xc3\xa4sittelyss\xc3\xa4 ja huoltamisessa. J\xc3\xa4rjest\xc3\xb6 j\xc3\xa4rjesti liikennekoulutusta ja -kursseja sek\xc3\xa4 j\xc3\xa4senist\xc3\xb6lleen ett\xc3\xa4 laajalle yleis\xc3\xb6lle. Erityisen t\xc3\xa4rke\xc3\xa4\xc3\xa4 oli yhteisty\xc3\xb6 koulujen ja Hitler-Jugendin kanssa, joiden tuella j\xc3\xa4rjestettiin nuorille suunnattuja liikennekursseja ja -valistusta. J\xc3\xa4senille j\xc3\xa4rjestettiin my\xc3\xb6s koulutusta moottoriajoneuvojen, ennen muuta autojen ja moottoripy\xc3\xb6rien huollossa ja korjaamisessa. 1930-luvun puolestav\xc3\xa4list\xc3\xa4 NSKK alkoi my\xc3\xb6s j\xc3\xa4rjest\xc3\xa4\xc3\xa4 tiep\xc3\xa4ivystyst\xc3\xa4 ja teknist\xc3\xa4 apua vahinkojen uhreille. NSKK teki siis pitk\xc3\xa4lti samanlaista ty\xc3\xb6t\xc3\xa4 kuin suomalainen Autoliitto. Toisaalta NSKK:n toiminnassa oli my\xc3\xb6s selke\xc3\xa4 sotilaallinen aspekti; j\xc3\xa4rjest\xc3\xb6 pyrki kouluttamaan moottoriajoneuvojen k\xc3\xa4yt\xc3\xb6n hallitsevia miehi\xc3\xa4, jotka sodan syttyess\xc3\xa4 voitaisiin kutsua armeijan palvelukseen \xe2\x80\x93 Saksan armeija Wehrmacht luotti kuljetuksissa viel\xc3\xa4 pitk\xc3\xa4lti hevosiin._NEWLINE_Vaikka NSKK:lla oli kansallissosialistisessa Saksassa virallinen asema, se ei saanut oikeutta j\xc3\xa4rjest\xc3\xa4\xc3\xa4 ajo-opetusta tai my\xc3\xb6nt\xc3\xa4\xc3\xa4 ajokortteja. Ajo-opetuksesta vastasivat edelleen autokoulut ja ajokortit my\xc3\xb6nsiv\xc3\xa4t saksalaiseen tapaan kunnan virkamiehet._NEWLINE_J\xc3\xa4senyys NSKK:ssa ei edellytt\xc3\xa4nyt autonk\xc3\xa4sittelytaitoja eik\xc3\xa4 ajokorttia. J\xc3\xa4rjest\xc3\xb6n j\xc3\xa4senist\xc3\xb6lleen antaman koulutuksen katsottiin korvaavan n\xc3\xa4m\xc3\xa4 puutteet. Sit\xc3\xa4 vastoin j\xc3\xa4senist\xc3\xb6lt\xc3\xa4 edellytettiin puhdasta arjalaista verenperim\xc3\xa4\xc3\xa4; juutalaiset ja muut \xe2\x80\x9dalempirotuiset\xe2\x80\x9d eiv\xc3\xa4t saaneet liitty\xc3\xa4 j\xc3\xa4rjest\xc3\xb6n j\xc3\xa4seneksi._NEWLINE_Toisen maailmansodan sytytty\xc3\xa4 vuonna 1939 NSKK:n rooli nousi sodank\xc3\xa4ynnin kannalta keskeiseksi. Wehrmacht k\xc3\xa4\xc3\xa4ntyi kuljetus- ja huoltoasioissa usein NSKK:n puoleen, koska silt\xc3\xa4 l\xc3\xb6ytyi tarvittavaa asiantuntemusta. Suurin osa NSKK:n j\xc3\xa4senist\xc3\xa4 kutsuttiin Wehrmachtin palvelukseen ja he palvelivat erilaisissa moottoroiduissa joukoissa ja kuljetusteht\xc3\xa4viss\xc3\xa4. Toisaalta monet miehet, jotka terveydellisist\xc3\xa4 syist\xc3\xa4 eiv\xc3\xa4t voineet palvella armeijassa, m\xc3\xa4\xc3\xa4r\xc3\xa4ttiin korvaavaan ty\xc3\xb6palvelukseen NSKK:hon. Holokaustin eli juutalaisten laajamittaisen tuhoamisen k\xc3\xa4ynnistytty\xc3\xa4 vuonna 1942 NSKK joutui mukaan j\xc3\xa4rjestelem\xc3\xa4\xc3\xa4n juutalaisten kuljetuksia It\xc3\xa4-Euroopan kaupungeista keskitysleireihin._NEWLINE_Vuonna 1945 NSKK:m toiminta kiellettiin muiden kansallissosialististen j\xc3\xa4rjest\xc3\xb6jen tapaan. N\xc3\xbcrnbergin sotarikosoikeudenk\xc3\xa4ynniss\xc3\xa4 NSKK todettiin \xe2\x80\x9dtuomittavaksi\xe2\x80\x9d j\xc3\xa4rjest\xc3\xb6ksi (vaikkakaan ei \xe2\x80\x9drikolliseksi\xe2\x80\x9d) ja sen kielto vahvistettiin.'